b'\n_START_ARTICLE_\nTuulilasinpyyhin\n_START_PARAGRAPH_\nTuulilasinpyyhin on laite, jolla ajoneuvon tuulilasilta saadaan pyyhitty\xc3\xa4 kosteutta tai rajoitetusti muuta n\xc3\xa4kyvyytt\xc3\xa4 haittaavaa likaa. Autoissa pyyhint\xc3\xa4 on yleisimmin toteutettu tuulilasin alareunaan nivel\xc3\xb6idyill\xc3\xa4 varsilla, joihin asennetut kumiset sulat liukuvat lasin pinnalla kuivaten veden. Nyky\xc3\xa4\xc3\xa4n tuulilasinpyyhkimet toimivat s\xc3\xa4hk\xc3\xb6ll\xc3\xa4, aiemmin oli k\xc3\xa4yt\xc3\xb6ss\xc3\xa4 monia eri ratkaisuja. Pyyhint\xc3\xa4 aiheuttaa aikaa my\xc3\xb6ten v\xc3\xa4ist\xc3\xa4m\xc3\xa4tt\xc3\xa4 tuulilasin kulumista ja naarmuuntumista, jolloin n\xc3\xa4kyvyys heikkenee. T\xc3\xa4m\xc3\xa4 johtuu ajoneuvojen nostattamasta tie- tai asfalttip\xc3\xb6lyst\xc3\xa4, joka kulkeutuu tuulilasille ja hankautuu pyyhitt\xc3\xa4ess\xc3\xa4 lasia vasten. Haittaa voidaan jossain m\xc3\xa4\xc3\xa4rin v\xc3\xa4hent\xc3\xa4\xc3\xa4 k\xc3\xa4ytt\xc3\xa4m\xc3\xa4ll\xc3\xa4 riitt\xc3\xa4v\xc3\xa4sti vett\xc3\xa4 tuulilasin pesuun. T\xc3\xa4t\xc3\xa4 varten ajoneuvot on varustettu tuulilasinpesimell\xc3\xa4 eli kansanomaisesti pissapojalla. Kuminen sulka on my\xc3\xb6s kuluva osa, joka tulee vaihtaa aika-ajoin uuteen._NEWLINE_Autojen tuulilasinpyyhkimet toimivat yleens\xc3\xa4 useammalla eri nopeudella, ja normaalisti on k\xc3\xa4yt\xc3\xb6ss\xc3\xa4 my\xc3\xb6s niin sanottu tihkuasento, jolloin pyyhk\xc3\xa4isyjen v\xc3\xa4lill\xc3\xa4 on tauko, jonka pituus on useimmiten s\xc3\xa4\xc3\xa4dett\xc3\xa4viss\xc3\xa4. Uudempaa tekniikkaa on sadetunnistin, joka havaitsee tuulilasille putoavan sadepisaran k\xc3\xa4ynnist\xc3\xa4en pyyhinn\xc3\xa4n automaattisesti._NEWLINE_Keksij\xc3\xa4 J. H. Apjohn kehitti vuonna 1903 pyyhkimen, jonka kaksi harjaa tekiv\xc3\xa4t tuulilasilla pystysuoraa edestakaista liikett\xc3\xa4. Mary Andersonin on sanottu keksineen Yhdysvalloissa vipuun perustuvan pyyhkimen, johon h\xc3\xa4n sai patentin vuonna 1903. Se kohtasi aluksi vastustusta, mutta siit\xc3\xa4 tuli yleinen kaikissa amerikkalaisissa autoissa vuoteen 1916 menness\xc3\xa4.'